## Zakon o izmjenama i dopunama Zakona o eksplozivnim tvarima

### NN 67/2008 (9.6.2008.), Zakon o izmjenama i dopunama Zakona o eksplozivnim tvarima

# HRVATSKI SABOR

**2230**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O EKSPLOZIVNIM TVARIMA

Proglašavam Zakon o izmjenama i dopunama Zakona o eks­plozivnim tvarima, kojega
je Hrvatski sabor donio na sjednici 30. svibnja 2008. godine.

Klasa: 011-01/08-01/64
Urbroj: 71-05-03/1-08-2
Zagreb, 4. lipnja 2008.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O EKSPLOZIVNIM TVARIMA

Članak 1.

U Zakonu o eksplozivnim tvarima (»Narodne novine«, br. 178/04. i 109/07.) u
članku 3. stavak 4. mijenja se i glasi:
»(4) Pirotehničko sredstvo je svako sredstvo koje sadrži eksplozivne tvari ili
eksplozivnu smjesu tvari namijenjenih za stvaranje topline, svjetla, zvuka plina
ili dima ili kombinaciju takvih učinaka kroz samostalne egzotermne kemijske
reakcije.«

Članak 2.

U članku 4. stavku 1. podstavak 12. mijenja se i glasi:
»– priručno skladište je prostorija:
– koja je izgrađena u sklopu prodavaonice oružja i streljiva, prodavaonice
pirotehničkih sredstava ili lansirne postaje za obranu od tuče,
– čiji su građevinsko-konstrukcijski uvjeti propisani posebnim propisom,
– koja služi za smještaj streljiva, baruta, kapisli za lovačko streljivo,
pirotehničkih sredstava i sporogorećih štapina, uz uvjet da ukupna količina
baruta zajedno s barutom u streljivu ne prelazi količinu od 20 kg ili 60 kg neto
pirotehničke smjese,
– koja je izgrađena u skladu s aktom kojim se odobrava građenje prema posebnom
propisu,«.

Članak 3.

U članku 11. stavku 2. riječi: »o oružju« brišu se.

Članak 4.

U članku 21. stavak 3. mijenja se i glasi:
»(3) Pravne osobe ili obrtnici koji imaju odobrenje iz stavka 1. ovoga članka i
članka 14. stavka 1. ovoga Zakona smiju prodavati eksplozivne tvari samo pravnim
osobama i obrtnicima koji imaju odobrenje za uporabu eksplozivnih tvari izdano
od Ministarstva.«

Članak 5.

Članak 22. briše se.

Članak 6.

U članku 23. stavku 1. riječi: »na temelju odobrenja policijske uprave iz članka
22. stavka 1. ovoga Zakona« brišu se.
Stavak 2. mijenja se i glasi:
»(2) Iznimno od stavka 1. ovoga članka veće količine eksplozivnih tvari od
raspoloživog kapaciteta skladišta mogu se nabavljati ukoliko se te tvari odvoze
izravno na radilište ili odobreno mjesto za izvođenje vatrometa ili glasnog
pucnja gdje se istog dana moraju u potpunosti utrošiti.«

Članak 7.

Članak 24. mijenja se i glasi:
»Pravna osoba ili obrtnik koja uporabljuje eksplozivne tvari dužna je o mjestu i
vremenu te količini eksplozivnih tvari izvijestiti policijsku upravu prema
mjestu u kojem se eksplozivne tvari uporabljuju, najkasnije 24 sata prije
početka uporabe.«

Članak 8.

U Glavi VIII. podnaslov a) iznad članka 27. mijenja se i glasi: »a) Pirotehnička
sredstva«.
Članak 27. mijenja se i glasi:
»Pirotehnička sredstva kategorizira proizvođač prema vrsti njihove uporabe ili
prema njihovoj namjeni i razini rizika uključujući razinu buke te se dijele na:
– pirotehnička sredstva razreda I. – pirotehnička sredstva za vatromete koja
predstavljaju vrlo nizak rizik i zanemarivu razinu buke i koja su namijenjena za
uporabu u ograničenim prostorima, uključujući i pirotehnička sredstva za
vatromete namijenjena za uporabu unutar stambenih zgrada,
– pirotehnička sredstva razreda II. – pirotehnička sredstva za vatromete koja
predstavljaju nizak rizik i nisku razinu buke i koja su namijenjena za vanjsku
uporabu u ograničenim prostorima,
– pirotehnička sredstva razreda III. – pirotehnička sredstva za vatromete koja
predstavljaju srednji rizik, koja su namijenjena za vanjsku uporabu na velikim
otvorenim prostorima i čija razina buke nije štetna za ljudsko zdravlje,
– pirotehnička sredstva razreda IV. – pirotehnička sredstva za vatromete koja
predstavljaju visok rizik, koja smiju koristiti samo osobe sa stručnim znanjem
(uobičajeno poznata kao sredstva za profesionalnu uporabu) i čija razina buke
nije štetna za ljudsko zdravlje,
– pirotehnička sredstva razreda T1. – pirotehnička sredstva za uporabu na
pozornicama (pirotehnička sredstva za primjenu u kazalištima) koja predstavljaju
nizak rizik,
– pirotehnička sredstva razreda T2. – pirotehnička sredstva za uporabu na
pozornicama (pirotehnička sredstva za primjenu u kazalištima) koja smiju
koristiti samo osobe sa stručnim znanjem,
– pirotehnička sredstva razreda P1. – ostala pirotehnička sredstva koja
predstavljaju nizak rizik, u koja spadaju i pirotehnička sredstva koja su
sastavni dio opreme brodova za potrebe spašavanja na moru, te pirotehnička
sredstva koja se koriste u poljoprivredi, avionskom prometu i sl., a služe za
rastjerivanje ptica,
– pirotehnička sredstva razreda P2. – ostala pirotehnička sredstava koja
predstavljaju visok rizik i kojima mogu rukovati samo osobe sa stručnim znanjem,
a u koja spadaju i rakete za obranu od tuče.«

Članak 9.

Članak 28. mijenja se i glasi:
»Ministar unutarnjih poslova propisat će sigurnosne zahtjeve koje moraju
ispuniti pirotehnička sredstva te uvjete za njihovu podjelu.«

Članak 10.

U članku 29. stavku 1., 2., 3. i 4. riječi: »za zabavu« brišu se.
U stavku 2. i 3. riječ: »bruto« zamjenjuje se riječju: »neto«.

Članak 11.

U članku 30. stavak 1. mijenja se i glasi:
»(1) Pirotehnička sredstva razreda II., III., T1. i P1. mogu se prodavati od 15.
prosinca do 1. siječnja, u maloprodaji samo u prodavaonicama oružja i streljiva
ili u prodavaonicama koje imaju odobrenja za prodaju pirotehničkih sredstava, i
to pirotehnička sredstva II. razreda osobama starijim od 16 godina, a
pirotehnička sredstva III., T1. i P1. razreda osobama starijim od 18 godina.
Prodaja pirotehničkih sredstava koja se koriste u cestovnom, željezničkom,
pomorskom, zračnom i prometu u unutarnjim vodama te u kazalištima, raketnom
modelarstvu, poljoprivrednoj i sličnim djelatnostima dozvoljena je tijekom
cijele godine.«
U stavku 4. riječi: »za zabavu razreda II.« zamjenjuju se riječima: »razreda
III.«.
U stavku 5.i 6. riječi: »za zabavu razreda II.« zamjenjuju se riječima: »razreda
II. i III.«.
U stavku 8. riječi: ''razreda II. i razreda T1.'' brišu se.

Članak 12.

U članku 32. stavku 2. riječi: »razreda II., III. i IV.« brišu se.

Članak 13.

U članku 36. stavku 2. podstavku 4. iza riječi: »stavka 1.« dodaju se riječi:
»podstavka 1., 2., 3., 4. i 5.«.

Članak 14.

U članku 41. stavku 2. podstavku 4. iza riječi: »uporabnu dozvolu« dodaju se
riječi: »ili dokaz o posjedovanju metalnog ormara koji se zaključava, minimalne
vatrootpornosti od 60 minuta i koji je pričvršćen u pod ili zid prostorije koja
se zaključava i koja je u vlasništvu ili u najmu pravne osobe ili obrtnika koji
obavlja poslove glasnog pucanja«.
Iza stavka 4.dodaju se stavci 5. i 6. koji glase:
»(5) Odobrenje za izvođenje glasnog pucanja nije potrebno ukoliko se glasno
pucanje izvodi sa startnim streljivom i pirotehničkim sredstvima I. razreda.
(6) Maksimalna količina crnog baruta koja se može čuvati u metalnom ormaru iz
stavka 2. podstavka 4. ovoga članka ne smije biti veća od 5 kg zajedno sa
barutom u sporogorećem štapinu i u sredstvima za iniciranje.«

Članak 15.

U članku 42. stavak 3. mijenja se i glasi:
»(3) Za izvođenje glasnog pucnja potrebno je odobrenje za mjesto i vrijeme
izvođenja glasnog pucnja. Odobrenje, na zahtjev izvođača glasnog pucnja, izdaje
policijska uprava nadležna prema mjestu u kojem se namjerava izvoditi glasni
pucanj.«
U stavku 4. dodaje se podstavak 7. koji glasi:
»– suglasnost tijela jedinice lokalne samouprave, ako se glasni pucanj izvodi za
označavanje podneva i sl, i to kontinuirano u tjednu, određeni dan ili dane.«

Članak 16.

U članku 44. stavak 3. mijenja se i glasi:
»(3) Prijenosni spremnici mogu se privremeno postaviti uz prethodno odobrenje
Ministarstva.«
Iza stavka 8. dodaje se stavak 9. koji glasi:
»(9) Skladišta koja su postavljena na temelju odobrenja iz stavka 3. ovoga
članka mogu se koristiti samo za potrebe radilišta koje je navedeno u
odobrenju.«

Članak 17.

U članku 46. stavku 1. podstavku 2. i 3. riječi: »i nabavu« brišu se.

Članak 18.

Članak 50. mijenja se i glasi:
(1) U obavljanju nadzora inspektori su u skladu s odredbama ovoga Zakona i na
temelju njega donesenih propisa ovlašteni:
– ući i pregledati objekte, prostore i radilišta gdje se eksplozivne tvari
proizvode, skladište, uporabljuju, uništavaju ili se obavlja njihov promet te
ostale prostore za koje postoji sumnja da bi u njima mogle biti eksplozivne
tvari,
– pregledati dokumentaciju vezanu za eksplozivne tvari,
– pregledati isprave o stručnoj osposobljenosti osoba,
– provjeriti i utvrditi identitet osoba koje zateknu na mjestima uporabe,
proizvodnje i u skladištima eksplozivnih tvari,
– obaviti i druge radnje u skladu sa svrhom inspekcijskog nadzora.
(2) Ako u obavljanju nadzora inspektor utvrdi da se postupanje s eksplozivnim
tvarima obavlja suprotno odredbama ovoga Zakona i na temelju njega donesenih
propisa, Ministarstvo ili nadležna policijska uprave može:
– narediti otklanjanje utvrđenih nepravilnosti u određenom roku,
– zabraniti proizvodnju, uporabu, rukovanje, skladištenje eksplozivnih tvari,
ako su počinjeni teži propusti u poduzimanju sigurnosnih mjera koji imaju za
posljedicu ugrožavanje života i zdravlja ljudi, njihove imovine i okoliša,
– narediti druge mjere u proizvodnji, prometu i uporabi koje su potrebne radi
zaštite zdravlja i života ljudi, njihove imovine i okoliša.
(3) Žalba protiv rješenja kojim su naređene mjere ili izrečene zabrane iz stavka
2. ovoga članka ne odgađa njihovo izvršenje.
(4) Pravne i fizičke osobe dužne su inspektorima omogućiti obavljanje
inspekcijskog nadzora te im dati na uvid traženu dokumentaciju i pružiti
potrebne podatke i obavijesti.«

Članak 19.

U članku 52. stavku 1. točki 13. riječi: »nabavne dozvole« zamjenjuju se
riječima: »odobrenja za uporabu eksplozivnih tvari«.
Točka 14. briše se.
Dosadašnje točke 15. – 20. postaju točke 14. – 19.

Članak 20.

U članku 53. stavku 1. točka 7. briše se.
U dosadašnjoj točki 8., koja postaje točka 7., riječi: »u slučajevima kada
eksplozivne tvari uporabljuje izvan područja policijske uprave koja je izdala
odobrenje za nabavu« te riječi: »stavak 3.« brišu se.
Dosadašnje točke 9. i 10. postaju točke 8. i 9.
Dosadašnja točka 11., koja postaje točka 10., mijenja se i glasi:
»10. drži veće količine pirotehničkih sredstava u prodavaonicama namijenjenim
prodaji tih sredstava ili prodaje pirotehnička sredstva suprotno odredbama ovoga
Zakona (članak 29. i članak 30.).«
Dosadašnja točka 12. briše se.
Dosadašnje točke 13. – 25. postaju točke 11. – 23.
Dosadašnja točka 26., koja postaje točka 24., mijenja se i glasi:
»24. ne postupe po rješenju Ministarstva ili policijske uprave (članak 50.
stavak 2.)«.
Dosadašnja točka 27. postaje točka 25.
U dosadašnjoj točki 28., koja postaje točka 26., brojka: »3.« zamjenjuje se
brojkom: »4.«.
Dosadašnje točke 29. i 30. postaju točke 27. i 28.

Članak 21.

U članku 54. stavku 1. točki 1. riječi: »razreda II.« zamjenjuju riječima:
»razreda II. i III.«.

Članak 22.

(1) Propisi doneseni na temelju ovlasti iz Zakona o eksplozivnim tvarima
(»Narodne novine«, br. 178/04. i 109/07.) ostaju na snazi do donošenja propisa
na temelju ovlasti iz ovoga Zakona, ako nisu u suprotnosti s odredbama ovoga
Zakona.
(2) Propise za čije je donošenje ovlašten odredbama ovoga Zakona ministar
unutarnjih poslova donijet će u roku od 6 mjeseci od dana stupanja na snagu
ovoga Zakona.

Članak 23.

Ovlašćuje se Odbor za zakonodavstvo Hrvatskoga sabora da utvrdi i izda
pročišćeni tekst Zakona o eksplozivnim tvarima.

Članak 24.

Ovaj Zakon stupa na snagu osmoga dana od dana objave u »Narodnim novinama«.

Klasa: 213-04/08-01/02
Zagreb, 30. svibnja 2008.

HRVATSKI SABOR
Predsjednik
Hrvatskoga sabora
**Luka Bebić**, v. r.

Zakon, NN 67/2008-2230
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)